Ismat Shahjahan

Ismat Raza Shahjahan (Pashto/Urdu: عصمت رضا شاہ جہان; alizaliwa Mei 6, 1963) ni kiongozi, mwanasiasa wa kijamii na mtetezi wa haki za wananawake kutoka Khyber Pakhtunkhwa, Pakistan. Yeye ni rais wa Women Democratic Front (WDF), na pia naibu katibu mkuu wa Awami Workers Party (AWP), na ni mwanachama kiongozi wa Pashtun Tahafuz Movement (PTM).

Aligombea kiti cha Ubunge  Kitaifa NA-54 (Islamabad-III) katika uchaguzi mkuu wa Pakistan wa mwaka 2018. 

 Maisha ya Awali na Elimu 
Shahjahan anatoka Takht-e-Nasrati katika Wilaya ya Karak, Khyber Pakhtunkhwa, Pakistan. Alipata shahada ya sanaa katika sheria na sayansi ya siasa kutoka Jinnah College for Women, Chuo Kikuu cha Peshawar, na pia alisomea usimamizi wa umma katika chuo hicho hicho. Aidha, alisomea masomo ya maendeleo katika Taasisi ya Kimataifa ya Mafunzo ya Kijamii (ISS) ya Chuo Kikuu cha Erasmus Rotterdam (EUR) huko The Hague, Uholanzi.

Amewahi kufanya kazi kama mtaalamu wa fedha wa kimataifa katika Benki ya Maendeleo ya Asia (ADB) huko Islamabad.

Mwana wa Shahjahan, Sparlay Rawail, ni mpiga gitaa mkuu ndani ya Khumariyaan, bendi ya muziki wa Kipashuto.

 Mwanzo wa Safari ya Kisiasa 
Shahjahan alizaliwa katika familia yenye mtazamo wa maendeleo ambayo ilimunga mkono kiongozi wa Kipashuto, Abdul Ghaffar Khan (Bacha Khan), katika harakati zake za upinzani zisizo za vurugu dhidi ya utawala wa Uingereza (British Raj). Alianza kupata mwamko wa kisiasa mapema maishani mwake.

Aliingia katika siasa za mapinduzi akiwa kiongozi wa wanafunzi wa chuo kikuu mnamo 1983, wakati wa sheria ya kijeshi ya Zia-ul-Haq, ambapo vyama vya wanafunzi vilipigwa marufuku. Mnamo 1986, alijiunga na Shirika la Wanafunzi wa Kidemokrasia (Democratic Students Federation - DSF) lenye mrengo wa kushoto, na baadaye akaingia katika Chama cha Kikomunisti cha Pakistan (Communist Party of Pakistan - CPP).

Shahjahan alifanya kazi kwa karibu na Shirikisho la Wafanyakazi la Muttahida (Muttahida Labour Federation - MLF). Wakati akiwa ndani ya CPP, alianzisha tawi la mkoa la Chama cha Wanawake wa Kidemokrasia (Democratic Women's Association - DeWA) huko Khyber Pakhtunkhwa (ambayo wakati huo ilijulikana kama North-West Frontier Province).

 Chama cha Awami Workers 
Shahjahan alihusika kwa kiasi kikubwa katika kuunganisha vyama vidogo vitatu vyenye mrengo wa kushoto (Labour Party, Awami Party, na Workers Party) ili kuunda nguvu mpya ya kisiasa, Awami Workers Party, mnamo Novemba 2012. Chama hiki kilianzishwa kama jukwaa la kufufua siasa za mrengo wa kushoto nchini Pakistan. Hivi sasa, yeye ni naibu katibu mkuu wa chama na analenga kukuza siasa za maendeleo nchini humo.

Mnamo 2014, akiwa mwanaharakati wa haki za wanawake kutoka mrengo wa kushoto, alishirikiana na wanachama wengine wa chama kuandaa waraka kuhusu misingi ya chama katika masuala ya ukombozi wa wanawake. Katika waraka huo, walidai kuondolewa kwa miundo yote ya kiuchumi, kijamii, na kiutawala inayochochea unyonyaji wa kijinsia. Pia, walitaka uwakilishi wa wanawake kwa asilimia 33 katika vitengo vyote vya chama. 

 Magazeti 
Mnamo mwaka 1992, Shahjahan alikuwa mchapishaji wa jarida maarufu la mapinduzi lenye mrengo wa kushoto kwa lugha ya Kipashuto liitwalo Leekwal.

Mnamo mwaka 2018, alizindua jarida lake mwenyewe lenye mwelekeo wa ujamaa na haki za wanawake liitwalo Nariwad, kupitia jukwaa la Women Democratic Front (WDF). Jarida hili linaangazia umuhimu wa haki za wanawake wanaokumbana na ukandamizaji na dhuluma.

 Marejeo 

Jamii:Feminism and Folklore 2025 in Tanzania
Jamii:Waliozaliwa 1963
Jamii:Wanasiasa wa Pakistan
Jamii:Wanaharakati wa Pakistan